Karlheinz Blaschke

Karlheinz Blaschke (* 4. oktobra 1927 w Krasnej Lipje, Čěskosłowakska; † 25. decembra 2020 w Moritzburgu) bě němski archiwar a stawiznar, kiž płaći jako nestor sakskeho stawizniskeho slědźenja po Druhej swětowej wójnje.

Wón wotrosće w Lipsku a studowaše tam wot lěta 1946 stawizny, germanistiku a latinistiku. W decembrje 1950 promowowaše jako šuler Rudolfa Kötzschka wo „Lipšćanskich uniwersitnych wsach“ w 15. lětstotku. Za čas jeho wědomostneje dźěławosće w Krajnym hłownym archiwje w Drježdźanach (1951–68) nasta 1957 wozjewjeny štyrizwjazkowy Stawizniski zapis městnow Sakskeje (HOV), kotryž je hač do dźensnišeho najwažniši historiski přehlad wo sakskich wsach a městach.

Wot lěta 1969 bě Blaschke docent při teologiskim seminarje w Lipsku, dokelž njedósta dla swojich politiskich nahladow žane wučbne dowolenje za Karla Marxowu uniwersitu. Wot 1990 skutkowaše nimo toho jako honorarny profesor w Marburgu. Wot 1992 do 1998 měješe profesuru za sakske krajne stawizny při Techniskej uniwersiće w Drježdźanach. Wot 2000 do 2004 bě předsyda Hornjołužiskeje towaršnosće wědomosćow (OLGW).

Za swoje zasłužby na polu sakskeho stawizniskeho slědźenja spožčichu jemu w lěće 1997 Saksku wustawowu medalju a 1999 Zwjazkowy zasłužbowy křiž I. rjadownje.

Wotkazy

 Wosobinska strona při Sakskej akademiji wědomosćow
 Wosobinska strona při Sudetskoněmskej akademiji wědomosćow a wuměłstwow
 Digitalne wudaće Stawizniskeho zapisa městnow Sakskeje

Kategorija:Muž
Kategorija:Rodź. 1927
Kategorija:Zemr. 2020
Kategorija:Němc
Kategorija:Wosoba (Lipsk)
Kategorija:Stawiznar
Kategorija:Archiwar
Kategorija:Awtor
Kategorija:Literatura (20. lětstotk)
Kategorija:Literatura (21. lětstotk)